ΓΡΑΠΤΗ ΕΡΩΤΗΣΗ E-2019/98

υποβολή: Edith Müller (V) προς την Επιτροπή

(30 Ιουνίου 1998)

Θέμα: Κονδύλια για τα ανθρώπινα δικαιώματα - δαπάνες

1. Στον προϋπολογισμό του 1999, η ξεχωριστή θέση για ένα ειδικό πρόγραμμα για τη δημοκρατία στη Νιγηρία (3 εκατ. ευρώ σε πιστώσεις αναλήψεων υποχρεώσεων, 1,5 εκατ. ευρώ σε πιστώσεις πληρωμών το 1998) εξαφανίστηκε. Το ποσόν που καταλογίσθηκε στον προϋπολογισμό για το 1998 δαπανήθηκε; Εάν ναι, για ποιές δραστηριότητες; Εάν όχι, γιατί όχι; Τί προγράμματα προβλέπονται από την Επιτροπή και πώς πρόκειται να εκτελεσθούν;

2. Τί μέτρα έλαβε η Επιτροπή για τη δημιουργία του ευρωπαϊκού δικτύου για τα ανθρώπινα δικαιώματα και τον εκδημοκρατισμό, που περιλαμβάνεται στην έκθεση της κ. Lenz στα τέλη του 1997 σχετικά με τη "δημιουργία ειδικών οργάνων της ΕΕ για θέματα ανθρωπίνων δικαιωμάτων"; Το δίκτυο αυτό θα εγκατασταθεί στην Επιτροπή και θα παρακολουθείται από αυτήν και πότε πρόκειται να ξεκινήσει τις δραστηριότητές του;

3. Στον προϋπολογισμό για το 1999, το κονδύλιο που ενέγραψε το Ευρωπαϊκό Κοινοβούλιο (2 εκατ. ευρώ σε πιστώσεις αναλήψεων υποχρεώσεων, 1 εκατ. ευρώ σε πιστώσεις πληρωμών το 1998) για την υποστήριξη των εκλογικών διαδικασιών (B7-709) κατέληξε στην εγγραφή ενός απλού "p.m.". Γιατί έγινε αυτό; Τί μέτρα έχει λάβει η Επιτροπή για την εκτέλεση του εν λόγω κονδυλίου; Εάν δεν έχουν αναληφθεί δραστηριότητες, για ποιό λόγο δεν έγινε αυτό; Ποιά είναι τα σχέδια της Επιτροπής για το μέλλον;

Απάντηση του κ. van den Broek εξ ονόματος της Επιτροπής

(21 Σεπτεμβρίου 1998)

1. Η Επιτροπή δεν πρότεινε χωριστό κονδύλιο του προϋπολογισμού για τη Νιγηρία, αλλά συμπεριέλαβε τη χρηματοδότηση των δράσεων για την εν λόγω χώρα στο κονδύλιο B7-7020"Εκδημοκρατισμός, δικαιώματα του ανθρώπου σε αναπτυσσόμενες χώρες", όπου το ποσό αυξήθηκε από 17 εκατ.ECU σε 20 εκατ.ECU. Η Επιτροπή δεν έχει ακόμη εξαντλήσει τα 3 εκατ.ECU που προβλέπονται για το 1998, ούτε έχει αναλάβει σχετικές υποχρεώσεις. Έχει συγκεντρώσει τα έργα που πρόκειται να χρηματοδοτηθούν και άρχισε τη διαδικασία λήψης των αποφάσεων. Η Επιτροπή σκοπεύει να αναλάβει υποχρέωση για το σύνολο της πίστωσης παρά τις καθυστερήσεις που οφείλονται στην απόφαση του Δικαστηρίου που λήφθηκε το Μάιο 1998 για την υπόθεση 106/96. Η Επιτροπή αποφάσισε τον Ιούλιο 1998 να διακόψει την αναστολή όλων των κονδυλίων του προϋπολογισμού για τα δικαιώματα του ανθρώπου που βασιζόταν στην απόφαση. Μόνο από τον Ιούλιο και μετά, λοιπόν, η Επιτροπή είχε και πάλι την εξουσία να λάβει αποφάσεις για την εφαρμογή του προϋπολογισμού.

2. Η πιθανή έγκριση ευρωπαϊκού δικτύου για τα δικαιώματα του ανθρώπου, όπως προτείνεται στην έκθεση της κυρίας Lenz απαιτεί προσεκτική προετοιμασία και οπωσδήποτε διαδικασία διαγωνισμού για τον καθορισμό της οργάνωσης που θα προβεί στην υλοποίησή του. Υπογραμμίζεται ιδιαίτερα η σύσταση για εκτενέστερη προσφυγή στο διαδίκτυο για το συντονισμό των δικαιωμάτων του ανθρώπου και θα ακολουθηθεί σίγουρα από την Επιτροπή.

Η χωριστή πρόταση της κυρίας Lenz για εσωτερικό όργανο της Επιτροπής που θα συντονίζει τις δραστηριότητες για τα δικαιώματα του ανθρώπου και τον εκδημοκρατισμό σχολιάστηκε εκτεταμένα από μέλος της Επιτροπής στις 18 Δεκεμβρίου 1997 στην ολομέλεια του Κοινοβουλίου. Η Επιτροπή επεδίωξε να διατηρήσει τον ενιαίο χαρακτήρα των αρμοδιοτήτων και της διαχείρισης των πόρων σε γεωγραφικό επίπεδο προωθώντας ταυτόχρονα δραστήρια το συντονισμό. Η εξουσία για τις θεματικές και οριζόντιες πτυχές του θέματος παρασχέθηκε στον αρμόδιο Επίτροπο, ο οποίος προωθεί μέσω επιτελικής επιτροπής και διυπηρεσιακής ομάδας για τα δικαιώματα του ανθρώπου τη βελτίωση της συνοχής της συνολικής στρατηγικής για τα δικαιώματα του ανθρώπου.

3. Η μνεία "προς υπενθύμιση" (pm) για το οικονομικό έτος 1999 εντάσσεται στο πλαίσιο των κατευθυντήριων γραμμών που έχουν επιλεγεί για τον εξορθολογισμό της δομής του προϋπολογισμού (κατάργηση των μικρών κονδυλίων), εφόσον οι δραστηριότητες που προβλέπονται για το δημοσιονομικό έτος 1998 στο κονδύλιο B7-709 είναι δυνατό να καλυφθούν επίσης και από πιστώσεις εγγεγραμμένες στο κεφάλαιο B-8 "Κοινή εξωτερική πολιτική και πολιτική ασφαλείας (ΚΕΠΠΑ)".

Αφότου δημοσιεύθηκαν τα σχόλια για τον προϋπολογισμό του 1998, η Επιτροπή απευθύνθηκε κατέπανάληψη στην υποεπιτροπή για τα δικαιώματα του ανθρώπου ζητώντας διευκρινίσεις για τα σχόλια σχετικά με το κονδύλιο B7-709 που επέβαλαν την προϋπόθεση σύναψης διοργανικής συμφωνίας και υπογραμμίζοντας την ανάγκη αποδέσμευσης του κονδυλίου B7-709 το ταχύτερο δυνατό. Με τις ευκαιρίες αυτές, η Επιτροπή πληροφορήθηκε ότι το Κοινοβούλιο δεν έχει μέχρι σήμερα συμφωνήσει επί της λεπτομερούς πρότασης για το περιεχόμενο μιας διοργανικής συμφωνίας.

Ταυτόχρονα, η Επιτροπή ενημέρωσε συστηματικά την υποεπιτροπή για τα δικαιώματα του ανθρώπου σχετικά με τον τρόπο με τον οποίο ήταν διατεθειμένη να χρησιμοποιήσει το σχετικό κονδύλιο. Αυτό επρόκειτο να χρησιμοποιηθεί για οριζόντιες δράσεις, ώστε να προετοιμαστούν αποστολές για τη στήριξη των εκλογών και για τη βελτίωση της κατάστασης σχετικά με την παρακολούθηση και την επιτήρηση των εκλογών με ανάληψη δράσεων κατάρτισης, δράσεων με σκοπό τη σοβαρή αντιμετώπιση τόσο από νομική όσο και από διαχειριστική άποψη της σύστασης ευρωπαϊκών μονάδων παρέμβασης ικανών για ταχεία ανάληψη δράσης.

Λόγω του οικονομικού μεγέθους συγκεκριμένων δράσεων σχετικά με αποστολές παρακολούθησης και επιτήρησης εκλογών, αυτές θα ήταν σκόπιμο να εξακολουθήσουν να χρηματοδοτούνται στο πλαίσιο των σχετικών γεωγραφικών μέσων της Κοινότητας και να στηρίζουν, όταν ενδείκνυται, κοινές δράσεις στο πλαίσιο της κοινής εξωτερικής πολιτικής και της πολιτικής ασφαλείας.